Gaytakis neras fetyavu ku pariye ayta kiyathenes Kiyavwiye Uhokri atere,
gaytakis avititak waxri Gresiyamnaw.
Igkis ka judeyenevwima.
Igkis danuh git Filip ku pariye ariwntak paytwempu Betsayda avititak Galileyamnaw.
Igkis awna git:
— Kiyavwiye,
usuh ayta kinetihwekerevye gikak Kiyavwiye Jesus.
Ig Filip timapni hene,
ig tivik ewk ginetnikis git Andre.
Ayteke igkis piyamate tivik akkin git Kiyavwiye Jesus.
Igme Kiyavwiye Jesus hiyapni hene ku hiyeg kane judeyenevwima mpiksewne giharit,
ig kaytwa giwnkis:
— Kuwis nuhawkanavrik danuh adahan Nah,
ku pariye wageswe awayg amadgaya inin,
adahan nah kawih nukiytani.
Amawka nah miya nah kannikaw akiw kahadbe ka aynsima hiyegviyene aymuhwa gimun Uhokri adahan avanenekwa.
Ihanabay inakni nuwnuh.
Henewatbaki in.
Nah kewa pohow amutri ayakbe.
Ku amutri ayak ka mutuhka,
eg ka hiya egma keb.
Amawka ku eg mutuhka waykekut eg batekwe eg hiyan.
Ayge nikwe eg tarakwa nukuno eg sarayh guw ka aynsima.
Amawka nuhiyegavu wew akak akebi ini nuhiyekemni.
Amawka igkis umahkise gihiyekemnikis amadgaya inin adahan nukunewa tarakwa akiw.
Ayge nikwe ka aynsima hiyeg aymuhwanek gimun Uhokri.
Ku pahavwi ka miniwkere ariw gihiyekemni amadgaya inin,
igi biyuk akak gaymahwanek giwntak Uhokri.
Heneme ku pahavwi miniw ariw gihiyekemni amadgaya inin nudahan,
igi darih gaymahwan giwntak Uhokri adahan avanenekwa.
Ku ig wew akak akebi ini nuhiyekemni,
ig misakwanek ku kiney nah misakwa.
Mmanawa ku pahavwi keh nubetki,
igi Niguh kiyathasig.
Ayteke ig Kiyavwiye Jesus awna akiw.
Giwn:
— Kuri nah kayah avititak nuyakni avatra ini mbeyne nehmnikuhpiye numkanit.
Heneme nah ka ayap git Niguh adahan ig avuriw nuvituh ariw ini mbeyne.
Nah ayta atan adahanikwa nah hiyepne ini mbeyne.
Pa,
Niguh,
nah he muwaka pis kiyathasa piw.
Ku samah ig awna inakni iwit,
nikwenewa pahat ikuvimnat awna git ayta inuriktak.
In awna:
— Kuwis nah kiyathasa nuwhu.
Aysawnemenek nah kiyathasin akiw.
Neras hiyeg tabirbetnenevwi ayge,
igkis timapni ini ikuvimnat hene,
igkis awna:
— Digidgiye.
Igkisme gaytakis awna:
— Pahavwi ahj awnane gikak.
Igme Kiyavwiye Jesus awna:
— Inakni ku pariye yis timap,
inakni areketni yit ku Uhokri kuwis timap nuviryepkawni.
Ig ka awna hene adahanma nah hiyakni heneme adahan yis hiyakni.
Kaba ahawkanavrik danuh adahan neras ku pariye kane Uhokriyanvuma gihiyekemnikis hiyekepka ku in ka waditnema.
Kuri gikivarakis gihawkan me wanekbetepkamet.
Ku samah nah ikepka inut aminat ah nah kah madikte hiyeg ayta numkat adahan igkis kamaxwevye nuvitit.
Ig Kiyavwiye Jesus awna inakni hene,
ig ekkene ku samah ig umahkiswa amin giyakninek.
Neras hiyeg timapni hene,
igkis awna git:
— Mmah pimiremninek?
Ekkepka wotuh amadgatak Uhokri gannasan ku Uhokri gikanyan adahan ukumaduketni ig misakwa adahan avanenekwa.
Pis ikewne ku pis wageswe awayg amadgaya inin.
Nikwe wotuh pis ner Uhokri gikanyan.
Mmah nikwe pis awna ku amawka ku pis ikepka inut aminat ah?
Pariyekap pis ku pariyene wageswe awayg amadgaya inin?
Ba pis ka Uhokri gikanyanwatma adahan ukumaduketni?
Igme kaytwa giwnkis:
— Yis kote pukuhpate inakni nuwnuh heneme aysawnemenek yis pukuhpinek.
Ku samah kamuw gibutni uguh hawkri puwivwak in keh hiyeg hiyap,
nahme uguh yihiyekemni adahan yis hiyak ku pariye hiyakemniki inyewatnene.
Nah ka ayivwi ay yikak akiw.
Ku samah nah aynete,
amavanabay nuwnuh,
wewnabay abet ini nubutni kahadbe amisnavye ka misanpi yihiyekemni.
Ku pahavwi wew abet amisnavye,
ig ka hiyak ku kit ig wew.
Ku samah nubutni aynete yibet,
kamaxwanabay nivitit kahadbe yihiyekemni ke wotbe in kabutennebe.
Pisenwa gawnan inakni ig ayguhwe giwkis.